Fis-sitt snin li ġejjin, għaqdiet mhux governattivi u finanzjarji jistgħu jibbenefikaw minn €5 miljun f’fondi tal-Unjoni Ewropea biex jistallaw pannelli tax-xemx fuq binjiet tagħhom. Fost l-għaqdiet li jistgħu jibbenefikaw minn fondi Ewropej għal użu ta’ enerġija nadifa: il-każini tal-banda. L-Għaqda Mużikali San Ġorġ Martri ta’ Ħal Qormi llum inawgurat proġett ta’ 60 pannella tax-xemx fuq il-bejt tal-każin u qed tikkalkula li maż-żmien se tiffranka mal-€4,000 mis-sena f’kontijiet tad-dawl. L-għaqdiet mhux governattivi u volontarji qed jingħataw l-opportunità li jkunu aktar innovattivi fl-applikazzjoni tagħhom għall-fondi ewropej. Billi hu diffiċli li japplikaw għall-fondi dwar proġetti relatati mal-għan tal-għaqda, dawn iżda jistgħu jiffukaw fuq interventi li jħallu tkabbir ekonomiku, ħolqien ta’ impjiegi u ambjent aktar nadif. Permezz tal-programm finanzjarju 2014-2020, kienu allokati €5 miljun għal progetti ta’ pannelli tax-xemx. Informazzjoni li nghatat lil tvm.com.mt mis-Segretarjat Parlamentari għall-Fondi Ewropej, għas-sejħa għal Fondi Ewropew għall-Iżvilupp Reġjonali kien hemm 19-il applikazzjoni minn każini tal-baned u ftit għaqdiet sportivi. Minnhom ġie konkluż ftehim dwar 13-il proġett b’valur totali ta’ €3,400,000. S’issa tqassmu b’aktar minn €1,300,000 għal proġetti li huma lesti. Is-Segretarju Parlamentari għall-Fondi Ewropej Ian Borg attenda għall-inawgurazzjoni ta’ wieħed mill-proġetti iffinanzjat minn fondi ewropej u li wassal biex l-Għaqda Mużikali San Ġorġ Martri ta’ Ħal Qormi tinvesti f’panelli fuq il-bini tal-każin. L-investiment totali fil-proġett kien ta’ €21,000. Il-President tal-għaqda, Charles Micallef qal li fuq il-bejt tal-każin ġew stallati 60 pannella li pproduċew l-ewwel elettriku fil-bidu tas-sena. Qal li huwa stmat li l-każin se jipproduċi madwar 18-il mega watt ta’ elettriku sal-aħħar tas-sena u jiġu evitati madwar 16,000-il kilo ta’ emissjonijiet ta’ dijossidu tal-karbonju. Permezz ta’ dan l-investiment, kull sena din l-għaqda mużikali se tiffranka kważi €4,000 mill-kontijiet tad-dawl.